กรรมการอิสลาม3 จ.ใต้เมินแจง ทักษิณ
นราธิวาส- 12 ก.พ.48นายอับดุลรอแม เจ๊ะแซ ประธานคณะกรรมการอิสลามประจำจังหวัดยะลา เปิดเผยว่า คณะกรรมการอิสลามทั้ง 3 จังหวัด ได้หารือกันแล้วว่า จะไม่มีข้อเสนอแนะใด ๆ ต่อนายกรัฐมนตรี เกี่ยวกับการแก้ปัญหาจังหวัดชายแดนภาคใต้อีกแล้ว เนื่องจากคณะกรรมการอิสลามทั้ง 3 จังหวัด ได้เสนอแนวทางต่างๆ ต่อหน่วยงานต่างๆ โดยเฉพาะกองอำนวยการเสริมสร้างสันติสุขจังหวัดชายแดนภาคใต้ (กอ.สสส.จต.) ไปหลายครั้งแล้ว แต่ส่วนใหญ่ไม่ได้รับการตอบสนอง ทั้งนี้ระหว่างวันที่ 16 - 17 ก.พ. ศกนี้ พ.ต.ท.ทักษิณ ชินวัตร นายกรัฐมนตรี จะเดินทางมาพบกับผู้นำศาสนาอิสลามใน 3 จังหวัดชายแดนใต้ ที่มหาวิทยาลัยราชภัฏยะลา หลังจากเลื่อนกำหนดการมาเนื่องจากปัญหาสุขภาพ นายอับดุลรอแม เจ๊ะแซ กล่าวว่า ทางกรรมการฯ จะฟังว่า นายกรัฐมนตรีจะมาบอกอะไรให้กับผู้นำศาสนาอย่างเดียว เนื่องจากไม่รู้จะเสนออะไรอีกแล้ว เรื่องหลักๆ เช่น เสนอให้ก่อสร้างศูนย์บริหารกิจการศาสนาอิสลามประจำจังหวัด คือ ปัตตานี ยะลาและนราธิวาส ใช้งบประมาณ แห่งละ 80 ล้านบาท เสนอมาแล้ว 4 ครั้ง ครั้งแรก ผ่านเวทีประชาคมจังหวัดชายแดนภาคใต้ เมื่อต้นปี2547 โดยเสนอต่อ กอ.สสส.จชต.แต่ก็ไม่ผ่านทั้ง 4 ครั้ง ส่วนโครงการอื่น ๆ ที่ผ่านแล้วก็มี โดยใช้ช่องทางหน่วยงานอื่น ตนเคยเสนอว่า ถ้าไม่ได้ จะไปของบประมาณจากต่างประเทศ แต่นายกรัฐมนตรี ก็บอกมาว่า เงินในประเทศก็มี แต่จนขณะนี้ก็ยังไม่รู้ว่าจะได้หรือไม่ ด้านนายอับดุลเร๊าะห์มาน อับดุลสอมัด ประธานคณะกรรมการอิสลามประจำจังหวัดนราธิวาส กล่าวว่า คงไม่เสนออะไรอีกแล้ว แต่จะรอดูนโยบายการแก้ปัญหาจังหวัดชายแดนภาคใต้ของรัฐบาลใหม่ ว่าจะเป็นอย่างไร ที่ผ่านมากรรมการอิสลามทั้ง 3 จังหวัดเคยเสนอมาหลายครั้งแล้ว จนรู้สึกเบื่อ ข้อเสนอที่ว่า คือ ลดการใช้วิธีการรุนแรงแก้ปัญหา แก้ปัญหาตรงตามความต้องการของประชาชน การเข้าถึงและเข้าใจประชาชนในพื้นที่ โดยการจัดเวทีประชาคม เพื่อรับฟังความคิดเห็นของชาวบ้านให้มาก เช่นเดียวกับการจัดเวทีประชาคมของนายจาตุรนต์ ฉายแสง รองนายกรัฐมนตรี เมื่อครั้งได้รับมอบหมายให้มารับฟังความเห็นของชาวบ้าน อย่างไรก็ตามสิ่งที่ชาวบ้านในพื้นที่ต้องการมากทีสุดขณะนี้ก็คือ ตามข้อเสนอที่นายจาตุรนต์ ไปเสนอต่อรัฐบาล แต่สุดท้ายก็ไม่ได้รับการตอบสนองแม้แต่ข้อเดียว 
นราธิวาส- 12 ก.พ.48 นายอับดุลรอแม เจ๊ะแซ ประธานคณะกรรมการอิสลามประจำจังหวัดยะลา เปิดเผยว่า คณะกรรมการอิสลามทั้ง 3 จังหวัด ได้หารือกันแล้วว่า จะไม่มีข้อเสนอแนะใด ๆ ต่อนายกรัฐมนตรี